amanoisuno/poetBack huggingface dataset:
詩送玄靜先生歸廣陵（幷序） 玄宗皇帝李隆基  洞庭湖
默受王倪道，逾深尹喜師。欣同八景會，更叶九丹時。鸞鶴遙煙境，江山渺別思。當遷洞庭日，留念上京期。（以上三首幷見《正統道藏》本元劉大彬撰《茅山志》卷二）（按：據同書同卷附玄靜先生等表奏，前二詩中之一首爲天寶十載九月十四日由內侍袁思藝宣勑。又玄靜先生即李含光，爲茅山宗第十三代宗師，事跡詳《顏魯公文集》卷七《有唐茅山玄靖先生廣陵李君碑銘》。〖1〗《輿地紀勝》卷十七《建康府》「碑記」云：「《賜李煉師詩詔》，唐道士任良友書。玄宗所賜詩，凡三首，貞元十四年刻石。在茅山。」）。
送道士薛季昌還山（補序） 玄宗皇帝李隆基  衡山
空（按：此詩《全唐詩》卷三已收入。茲據唐李沖昭《南嶽小錄》補序。《大正新修大藏經》第五十一冊收宋陳田夫《南嶽總勝集》卷下，載此序異文較多，另錄如次以備攷：「煉師志慕玄門，棲心南嶽。及登道籙，忽然來辭，願歸舊山，以守虛白。不違雅志，且重精修，若遇真人靈藥，時來城闕也。」）。
批答安祿山賀雪兼賜口號（題擬） 玄宗皇帝李隆基 
臘月忻三[白]（日），嘉平安四鄰。預知天下稔，先爲物華春。（見上海古籍出版社排印本《安祿山事迹》卷上）（〖1〗《安祿山事迹》：「其〖天寶九載〗冬，久無雪，至十二月十四日乃雪，祿山表賀焉。玄宗批答兼口號以賜之曰〖詩略〗。其見重如此。」）。
攻玉賦附卞生追怨之歌 趙昂 
昔之玉在石，石在山，山有玉兮隱其間。今則石爲錯，玉爲環，環亦獻兮君解顏。遂與生芻爲比，與郄桂同攀。豈辛勤於道路，徒抱泣於荆蠻。（見《文苑英華》卷一一五）。
江夏送倩公歸漢東（幷序） 李白 
彼美漢東國，川藏明月輝。寧知喪亂後，更有一珠歸。（錄自影宋蜀刻本《李太白文集》卷二十七）。
別匡山 李白  庐山
曉峰如畫碧參差（碑作「參差碧」），藤影風搖拂檻垂。野徑來多將犬伴，人間歸晚帶（碑作「待」）樵隨。看雲客倚啼猿樹，洗鉢僧臨失鶴（一作「鷺」，或作「鶩」）池。莫怪無心戀清境，已將書劍許明時。（見光緒《重修江油縣志》卷二十四）（陳廣福《李白的〈別匡山〉詩考》謂江油縣匡山書院存宋熙寧元年《勅賜中和大明寺住持碑》，碑文云：「玄宗朝翰林學士李白字太白，少爲當縣小吏，後於此山讀書，於喬松滴翠之平有十載。」文中錄此詩。）。
太華觀 李白 
厄磴層層上太華，白雲深處有人家。道童對月閒吹笛，仙子乘雲遠駕車。恠石堆山如坐虎，老藤纏樹似騰蛇。曾聞玉井金河在，會見蓬萊十丈花。（同前）。
觀佽飛斬蛟龍圖讚 李白 
佽飛斬長蛟，遺圖畫中見。登舟既虎嘯，激水方龍戰。驚波動連山，拔劍曳雷電。鱗摧白刃下，血染滄江變。感此壯古人，千秋（一作「載」）若對面。（見《李太白文集》卷二十八）。
地藏菩薩讚 李白 
本心若虛空，清淨無一物。焚蕩淫怒癡，圓寂了見佛。五綵圖聖像，悟真非妄傳。掃雪萬病盡，爽然清凉天。讚此功德海，永爲曠代宣。（同前）。
獨坐敬亭山（其二） 李白 
合沓牽數峰，奔地鎮平楚。中間最高頂，髣髴接天語。（見《宛陵郡志備要》。又見嘉慶廿年刊洪亮吉纂《寧國府志》卷二四）。
秀華亭 李白  九华山
遙望九華峰，誠然是九華。蒼顏耐風雪，奇態燦雲霞。曜日凝成錦，凌霄增壁崖。何當餘蔭照，天造洞仙家。（見《青陽縣志·藝文志》及《九華山志》卷八）（〖1〗《李白在安徽》云：秀華亭在九華山麓，五溪橋側，延壽寺前。亭已圮，遺址猶存。）。
煉丹井 李白  九华山
聞說神仙晉葛洪，煉丹曾此占雲峰。庭前廢井今猶在，不見長松見短松。（見《宛陵郡志備要》卷一。又見嘉慶《寧國府志》卷二四）（〖1〗《李白在安徽》云：井在九華山臥雲庵北面。）。
宿無相寺 李白  九华山
頭陀懸萬仞，遠眺望華峰。聊借金沙水，洗開九芙蓉。煙嵐隨遍覽，踏屐走雙龍。明日登高去，山僧孰與從？禪床今暫歇，枕月臥青松。更盡聞呼鳥，恍來報曉鐘。（詳後，以上四首，皆轉錄自常秀峰等著《李白在安徽》。）（〖1〗《李白在安徽》云：此詩刻於清道光十年《重建無相寺碑記》。無相寺在九華山頭陀嶺下，旁有一泉，名金沙，李白在九華時曾遊此。無相寺建於唐初，治平元年賜額，道光間重修。此詩保存有兩種可能：一，無相寺舊時碑文刻有此詩；二，爲康熙時禮部尚書吳襄收藏，吳姓修寺捐資最多。）。
詠方廣詩 李白  衡山
聖寺閑棲睡眼醒，此時何處最幽清？滿窗明月天風靜，玉磬時聞一兩聲。（見宋陳田夫《南嶽總勝集》卷中）。
上清寶鼎詩二首（附存） 一 李白 
朝披夢澤雲（甲、乙、戊本作「雲夢澤」），笠釣青茫茫。尋絲（甲作「流」、乙作「綠」）得雙鯉，中有三（乙作「二」）元章。篆字若丹蛇，逸（乙作「遶」）勢如飛翔。歸來問天老（甲、戊作「姥」）奧（甲、戊作「妙」）義不可量。金刀（甲作「刃」）割青素（甲作「紫」），靈文爛煌煌。嚥（甲、戊作「燕」）服十二環（戊作「鐶」），奄（甲、戊作「想」）見仙人房。暮跨（丙作「騎」）紫鱗（丙作「麟」）去，海氣侵肌凉。龍子善（戊作「喜」）變化，化作梅花妝。贈（甲、戊作「遺」）我纍纍（乙作「疊疊」）珠，靡靡（甲作「非」）明月光。勸我穿絳（乙作「絡」）縷（甲、戊作「樓」），繫作裙（戊、丁作「裾」）間襠（甲作「當」，戊作「璫」）。挹（甲、戊作「揖」）子（甲作「予」，丁戊作「余」）以攜（甲作「疾」，乙作「詞」，丁、戊作「辭」）去，談笑聞遺（甲、乙、戊作「餘」）香。（按：《全唐詩》卷一八五據《王直方詩話》錄「房」、「涼」、「光」三韻，《全唐詩續補遺》卷四錄「茫」、「涼」二韻。）。
上清寶鼎詩二首（附存） 二 李白  衡山
人生燭上花，光（乙作「火」）滅巧妍盡。春風繞樹頭，日與化（戊作「花」）工（丁作「花工」）進。只（戊作「惟」）知雨露貪，不聞（丁、戊作「念」）零落盡（甲無以上二句）。我昔（乙、戊作「昔我」）飛骨時，慘見當塗墳。青松靄朝（丁、戊作「明」）霞，縹緲山（戊作「上」）丁村。既死明月魄，無復（丁、戊作「彼」）玻璃（乙、戊作「瓈」）魂。念此一脫灑（戊作「酒」），長嘯祭（甲、乙、戊作「登」）崑崙。醉著鸞皇（甲、丁、戊作「鳳」）衣，星斗俯可捫。（見瞿蛻園、朱金城《李白集校注》卷三十《詩文補遺》錄蘇軾書李白詩墨跡。出校各本，甲本爲趙令畤《侯鯖錄》卷二，乙本指《增修詩話總龜》卷十一引《王直方詩話》，丙本指《全唐詩》卷一八五引《王直方詩話》，丁本指《李白詩校注》據《唐宋詩醇》所錄校語，戊本指《津逮秘書》本《東坡題跋》卷二）（〖1〗《東坡題跋》卷二：「余頃在京師，有道人相訪，風骨甚異，語論不凡，自云常與物外諸公往還，口誦此二篇，云東華上清監清逸真人李太白作也。」〖2〗《侯鯖錄》卷二：「東坡先生在嶺南，言元祐中有見李白酒肆中誦其近詩云：『朝披夢澤雲，笠釣青茫茫。』此非世人語也。少游嘗手錄其全篇，少游敍云：『觀頃在京師，有道人相訪，風骨甚異，語論不凡，自云嘗與物外諸公往還，口誦二篇，云東華上清監清逸真人李白作也。』」）（〖3〗《王直方詩話》：「元祐八年，東坡帥定武，李方叔、王仲弓別於惠濟，出示南嶽典寶東華李真人像，又出此二詩，曰此李真人作也。近有人於江上遇之得此，云即李太白也。」〖4〗《苕溪漁隱叢話前集》卷五引東坡云：「予都下見有人携一紙文書，字則顏魯公也，墨跡如未乾，紙亦新健，其詩曰：『朝披夢澤雲，笠釣青茫茫。』此語非太白不能道也。」今按：此詩第二首云：「我昔飛骨時，慘見當塗墳。」顯然非李白所作。就前所錄北宋諸家有關獲得此詩的記錄而言，其作者約有以下幾種可能：其一，北宋道士托名李白作；其二，李真人作，後傳成李白作；其三，北宋道士錄唐時遺詩而獻於東坡；其四，東坡自作而僞稱得之於他人，亦如解《八陣圖》而稱少陵託夢之類。今莫詳孰是。因此二詩出處甚早，《全唐詩》及今賢補遺已錄存其片斷，故爲補足而附存之。）。
句 李白 
眼前有景道不得，崔顥題詩在上頭。（見《苕溪漁隱叢話前集》卷五引李畋《該聞錄》、《後村詩話前集》卷一。）。
王嚴光 
嚴光，自稱釣鰲客。安史亂後任棣州司戶。詩二句。（《全唐詩》無王嚴光詩）。
詩 王嚴光 
郡將雖乘馬，羣官總是驢。（見唐封演《封氏聞見記》卷十）（按：《封氏聞見記》云：「王嚴光頗有文才，而性卓詭。既無所達，自稱釣鰲客。……兵亂之後，嚴光年鬚已衰，任棣州司戶。時刺史有馬，州佐已下多乘驢，嚴光作詩曰〖略〗。對衆吟誦，以爲笑樂。」按：封演爲大曆間人，因知兵亂即指安史之亂。）。
刺當塗者 王志安 
末刼蘭香科下人，衣冠禮樂與君臣。如來若向閻浮出，莫現從來丈六身。（同前）（按：《封氏聞見記》云：「補闕王志安晚不得志，久遊恒、趙之間，人畏其口，莫敢引用。志安作詩以刺當塗者云〖略〗。見者彌增怨忌。」）。
懷歐陽山人嚴秀才 神迥 
鴉鳴東牖曙，草秀南湖春。（《十萬卷樓叢書》本皎然《詩式》卷四）（按：《詩式》誤作「祖迥」，今據《吟窗雜錄》卷三十二、《四友齋叢說》卷二十四、《全唐詩》卷八五一定爲神迥作。《吟窗雜錄》題作《懷歐陽山人》。《全唐詩》收此二句，缺題。又其小傳云：「臨晉人。姓田。貞觀間流化岷峨，爲道俗宗仰。」殆據《續高僧傳》卷十五。按唐有二神迥，另一爲寶應間越州僧，見《宋高僧傳》卷二九。檢《詩式》錄其詩於嚴維、皇甫冉等詩後，知應爲肅代間人。詩中提到之南湖，亦在越中。詩題中之嚴秀才，疑即長期居於越中之嚴）（維。因知此詩應爲越州僧神迥作，《全唐詩》誤，今爲移正補題重錄。）。
詩 一 寒山 
梵志死去來，魂識（《天聖廣燈錄》作「魄」）見閻老。讀盡百王書，未免（《天聖廣燈錄》作「不兌」）受捶拷。一稱南無佛，皆以成佛道。（見《續藏經》本五代風穴延沼禪師《風穴語錄》、《天聖廣燈錄》卷十五、《古尊宿語錄》卷七《風穴禪師語錄》、《五燈會元》卷十一引）。
詩 二 寒山 
井底生紅塵，高峰起波（《五燈會元》作「白」）浪。石女生石兒，龜毛寸寸長。若要學菩提，但看此牓（《五燈會元》作「模」）樣。（《天聖廣燈錄》卷二十三、《五燈會元》卷十五）。
頌 一 拾得 
無瞋是持（《五燈會元》作「嗔即是」）戒，心淨是（《五燈會元》作「即」）出家。我性與汝（《五燈會元》作「你」）合，一切法無差。（見吳越釋延壽《宗鏡錄》卷二十四、宋普濟《五燈會元》卷二。）（按：《全唐詩續補遺》卷二誤收此首爲寒山詩。）。
頌 二 拾得 
東陽海水清，水清復見底。靈源流法泉，斫水刀而痕。我見頑愚士，燈心拄須彌。寸樵煮大海，足抹大地石，蒸沙成飯無，磨甎將爲鏡。說食終不飽，直須著力行。恢恢大丈夫，堂堂六尺土。枉死埋塚下，可惜孤標物。（同前書卷三十三。此條承陳允吉師告知）。
喜陸侍御破石埭草寇東峰亭賦詩 蘇㝢 
獨坐理戎行，安邊策最長。霜臺雷電振，雲漢翼箕張。決策威千里，除妖靜一方。林巒開罨畫，泉石韻宮商。戍罷涇川外，烽閑句水陽。肅清淮海後，誰不詠時康。（見嘉慶十一年刊洪亮吉纂《涇縣志》卷三十）（按：趙紹祖《涇川金石記》載北宋熙寧二年蔣之奇跋此詩文，知之奇當時曾重刻此碑。清代碑已不存，而諸詩則載於縣志中。同唱五人，惟㝢詩《全唐詩》失收。）。
送賀秘監歸會稽詩 嚴向 
孤雲去住本無機，却指蒼梧下翠微。錫鼎爲傳仙族在，泛槎還入海煙歸。客星一夜淩光武，華表千年送令威。聞道葛洪丹竈畔，至今霜果有金衣。（見《會稽掇英總集》卷二）。
與林元籍郊行舉對（題擬） 鄭虔 
石壓筍斜出。（虔）谷陰花後開。（元籍）（見《全浙詩話》卷五引《三台詩話》）（〖1〗《三台詩話》云：「鄭司戶虔初至台，見風俗樸野，選民間子弟教之。一日與弟子林元籍輩郊行，舉一對曰〖略〗。元籍應聲云〖略〗。司戶大驚異曰：何教化神速如是。」）。
奉和聖製雨中春望詩 苗晉卿 
雨後山川光正發，雲端花柳意無窮。
奉和行幸詩 苗晉卿 
接仗風雲動，迎軍鳥獸舞。（均見清趙殿成《王右丞集箋注》卷二十二《魏郡太守河北採訪處置使上黨苗八德政碑》、《吟窗雜錄》卷二六《歷代吟譜》）。
餞故人 高適 
祈君辭丹豁（孫疑爲「丹墀」之誤），負仗（孫疑爲「杖」字之誤）歸海隅。離庭自蕭索，別心何鬱紆。天高白雲斷，野曠青山孤。欲知腸斷處，明月照江湖。（〖1〗孫欽善云：「此詩原集缺佚，據敦煌殘卷伯三六一九補。當作於天寶十一載秋，時在長安。」）。
送蕭判官賦得黃花戍 高適 
君不見黃花曲裏黃，戍日蕭蕭帶寒樹。（孫云：「以上二句疑有缺字，姑作此斷。」）樓上篇（孫云「借作偏」）臨北斗星，門前宜（孫云「當作直，與上句偏成對文」）至西州路。每到爪時（孫云：「爪，《集韻》：『本又作叉，或作蚤、騷。』爪時，即早時。」今按：「爪時」應爲「瓜時」之誤，用《左傳》典。作早時解亦不可通）更卒來，祇對黃花□□□。（孫云：「外句末字模糊不清。」今按：此句疑缺末三字）樓中幾度哭明月，笛裏何人吹《落梅》？多君莫不推才傑（孫云：「原作𭪪傑俗字」），欲奏平戎赴天闕。轅門杯酒別交親，去去雲霄羽翼新。知君馬上貂裘暖，須念黃花久戍人。（以上三首均錄自孫欽善《高適集校注》）（〖1〗孫欽善云：「此詩作於任職哥舒翰幕府期間。原集缺佚，據敦煌殘集伯三一九五補。」）。
奉贈賀郎詩一首 高適 
報[賀]（駕）郎，莫潛藏。障門終不免，何用漫思量。清酒濃如雞，臛㹠與白羊。不論空蒜酢，兼要好椒薑。姑娣能無語，多言有侍娘。不知何日辦，急共婦平章。如其意不決，請問阿耶孃。（見伯二九七六卷）（按：原卷連錄四首詩，不署作者。前三首爲《自薊北歸》、《宴別郭尚書》、《題李別駕壁》〖原卷缺題〗皆高適作，疑此詩亦爲其所作。）。
題石門 釋玄宗 
雙扉啓（《咸淳臨安志》作「起」）巖石，塵客過應稀。千古掩不得，從教雲夜歸。（見清釋廣賓《西天目祖山志》卷五）（按：此詩最早見收於南宋潛說友《咸淳臨安志》卷二十六，謂「世傳唐玄宗有詩」云云。明皇平行跡未及東南，詩顯非其所作。）。
題石門洞 釋玄宗 
密竹流泉不居熱，洞門深沉風雨歇。洗出清風快活天，醉弄江南謝家月。（見《康熙青田縣志》卷十二《藝文》下「七言絕」。以上二首，皆承張靖龍同志錄示。）。
沙門崇惠登刀梯歌（幷序○題擬） □釗 
百尺凌空倚劍梯，千峰迴（疑應作「迥」）拔（一作「枝」）接天霓。鏖鑪霜明鳥道（一作「邊」）齋，龍泉金鐶生虹蜺。刀爲樹，劍作山，應真飛錫遊其間。一步一登，揮手攀毛，七星燦爛光斑斑。干將劍刃兩離披（一作「柀」），碧光焰，上人履之不爲嶮；鏌鎁刀，銛鋒鋭鍔可吹毛，如今蹈之不足勞。白若雪，青如冰，龜甲魚鱗幾百層，四部覩之，戰戰兢兢，萬仞峰頭見一僧。賓鐵文，青蛇色，蒨𮑕崢嶸寒岌嶷。不傷不損難可測，方是大悲解脫力。自古武臣矜劍術，舞之杸（疑爲「投」字）之皆不失。視之膽攝（一作「欇」）身慄慄，誰道揮戈移白日？李廣舊傳百戰功，何如今日見神通？紫衣襜襜飛入空，出沒縱橫[蹈]白刃（一本多「中」字）兮，[蹈白刃兮]光翡翠，黯黯精光和能利。（見《大正新脩大藏經》第五十二冊釋圓照集《代宗朝贈司空大辨正廣智三藏和上〖即不空〗表制集》卷六。其後尚收《崇惠登刀梯頌》及崇惠《謝賜紫衣幷賀表》）。
張誠 
。
詠懷 張誠 
論成方辯命，賦罷即歸田。（見《白氏長慶集》卷四十一《唐贈尚書工部侍郎吳郡張公神道碑銘》）。
湘夫人祠 太易 
靈祠古木合，波颺大江濆。未作湘南雨，知爲何處雲。苔痕澀珠履，草色妬羅裙。妙鼓彤雲瑟，羈臣不可聞。（見明刻本《唐僧弘秀集》卷八、《古今禪藻集》卷四）（按：《全唐詩》卷八一○收此詩，有闕文，今重錄。）。
答智威偈（題擬） 一 慧忠 
念想由來幻，性自無終始。若得此中意，長波當自止。。
答智威偈（題擬） 二 慧忠 
虛無是實體，人我何所存。妄情不須息，即汎般若船。（見《五燈會元》卷二）。
感舊賦附歌 岑參 
東海之水化爲田，北溟之魚飛上天。城有時而復，陵有時而遷，理固常矣，人亦其然。觀夫陌上豪貴，當年高位，歌鐘拂天，鞍馬照地，積黃金以自滿，矜青雲之坐致，高館招其賓朋，重門疊其車騎。及其高堂傾，曲池平，雀羅空悲其處所，門客肯念其生平？已矣夫！世路崎嶇，孰爲後圖？豈無疇日之光榮，何今人之棄予。彼乘軒而不恤爾後，曾不愛我之覉孤。歎君門兮何深，顧盛時而向隅。攬蕙草以惆悵，步衡門而踟躕。強學以待，知音不無。思達人之惠顧，庶有望於亨衢。（見《文苑英華》卷九一）。
江行遇梅花之作 岑參 
江畔梅花白如雪，使我思鄉膓欲斷。摘得一枝在手中，無人遠向金閨說。願得青鳥啣此花，西飛直送到我家。胡姬正在臨窗下，獨織留黃淺碧紗。此鳥啣花胡姬前，胡姬見花知我憐。千說萬說由不得，一夜抱花空館眠。（見伯二五五五卷，轉錄自《文獻》十三輯廖立《敦煌殘卷岑詩辨》）（〖1〗李嘉言《岑詩繫年》云：「案岑參江陵人，而足跡不及江陵以東。此曰：『西飛直送到吾家』，其非岑作明矣。」〖2〗廖立云：「今覈對膠片，此詩題下署名爲岑參〖原字作𠫭〗，不知何故《繫年》未提此點。」「詩中所言胡姬，恐怕也是寄託之辭，勿須考證岑參家中是否真有一個胡姬。這是寫詩，不是寫史，香草美人，均非實指。《江行》爲岑參之作，似勿須多辨。」）。
寒食夜蘇二宅 杜甫 
寒食明堪坐，春參夕已垂。好風經柳葉，清風照花枝。客淚聞歌掩，歸心畏酒知。佳辰邀賞遍，忽忽更何爲？（見宋蒲積中《古今歲時雜詠》卷十一）（按：《古今歲時雜詠》各類詩均分爲古詩、今詩二部分，古詩爲宋綬《歲時雜詠》原編，今詩始爲蒲積中所輯。宋綬爲宋敏求之父，卒於慶曆初。其時王洙本《杜工部集》雖已編成，尚未刊布。宋綬所據材料，有爲王洙未及見者。《古今歲時雜詠》在宋明二代流布未廣，故治杜詩者多未見之。此詩各本《杜集》皆失收，今亟錄出，以供治杜者研究。）。
閬中行 杜甫 
豺狼當路，無地遊從。（《雲溪友議》卷上《嚴黃門》）（按：此二句疑即杜甫《發閬中》首句「前有毒蛇後猛虎」之異傳。）。
石文詩（附存） 杜甫 
詩王本在陳芳國，九夜捫之麟篆熟，聲振扶桑享天福。（見馮贄《雲仙雜記》卷一引《文覽》）（按：此詩可斷定非杜甫作。《雲仙雜記》一書，傳爲唐末人馮贄作，後人雖有疑其爲宋人僞託者，然所舉諸證尚不足以定讞。今仍從舊說視作唐人之作姑附存杜甫名下。）。
句 杜甫 
狨擲寒條馬見驚。（見《增修詩話總龜前集》卷二引《楊文公談苑》）（按：《詩話總龜》卷十六引《零陵總記》錄杜陵《朝陽巖歌》一首，《全唐詩》卷二四一收作元結詩。）。
順心上人山池 皇甫冉 
南榮對廬{馮/廾}，宴坐日於斯。細草汀洲色，輕風楊柳枝。磬聲催暮鳥，泉影入春池。則異人間世，唯當幽客知。
題陳勝林園 皇甫冉 
閉門不肯偶時人，荒竹閑園莫厭貧。臘後春風能幾日？家中芳草自相親。（均見日本藏唐抄本《新撰類林抄》卷四）。
醉歌 一 元結 
元子樂矣。（元子）何樂亦然，何樂亦然？（和者）我雲我山，我林我泉（元子）。
醉歌 二 元結 
元子樂矣。（元子）何樂然爾，何樂然爾？（和者）我鼻我目，我口我耳。（元子）（見《唐文粹》卷四三元結《心規》）。
惡圓之士歌 元結 
寧方爲皁，不圓爲卿。寧方爲汙辱，不圓爲顯榮。（見《唐文粹》卷四三元結《惡圓》）。
桃花（題擬） 元結 
桃源自有長生路，却是秦皇不得知。（見《全芳備祖前集》卷八「桃花」門）（按：《淳熙三山志》卷三十六收元結《贈靈石俱胝詩》云：「萬計千謀總不真，虛將文字役心神。俱胝祇念三行咒，自得名超一世人。」元結平生未至閩中。《淳熙三山志》云：「靈石俱胝院，……唐武宗時僧元修始庵於此，誦七俱胝咒治疾祟。」事亦在元結身後。疑此詩爲北宋官閩之元絳作。）。
送賀秘監歸會稽詩 于休烈 
飛名紫府內，抗手白雲鄉。道與松喬匹，榮辭園綺行。夫君既鶴駕，幼子復霓裳。少別留宸藻，東南歸路光。（見《會稽掇英總集》卷二）。
授衣賦附歌 周存 
愁霜落兮歲已終，秋雁吟兮悲遠空。短褐不完兮憂思充，庭蕭蕭兮冷暮風。（見《文苑英華》卷一一三）。
逢鄉友 杜寂 
苦吟吟不足，爭忍話離羣。（見《吟窗雜錄》卷十三梅堯臣《續金針詩格》）。
江州臥疾送李侍御歌（題擬） 李華 
江沉沉兮雨淒淒，洲渚沒兮玄雲低，傷別心兮聞鼓鼙。（見《文苑英華》卷七二○李華《江州臥疾送李侍御序》）。
詠雙澗 李華 
千峰排碧落，雙澗合清漣。（《記纂淵海》卷九）。
題像 明瓚 
攜筇小步踏蒼苔，遙指青山雲正開。澗水松風聽不絕，又教童子抱琴來。
辭名 明瓚 
三十年來獨掩關，使符那得到青山？休將瑣末人間事，換我一生林下閒。（以上二首均見《沅湘耆舊集》卷十）。
樂道歌 明瓚  衡山
兀然無事無改換，無事何須論一段。直心無散亂，他事不須斷，過去已過去，未來更（《燈錄》作「猶」）莫（黃庭堅書本作「何用」）算。兀然無事坐（黃作「事」），何曾有人喚？向外覓功（黃作「工」）夫，總是癡頑漢。糧不畜一粒，逢飯但知{埶/食}（黃作「知{口馵}」，《燈錄》同黃，注：「陟立切」）。世間多少（黃作「事」）人，相趁渾不及。我不樂生（黃作「昇」）天，亦不愛福田。饑來喫飯（黃作「饑來一鉢飯」），困來即臥（黃作「展脚」《燈錄》無「臥」字）眠。愚人笑我，智乃知賢（《燈錄》作「焉」，黃作「愚人以爲笑，智者謂之然」）。不是癡鈍，本體如然。（此下黃多「非愚亦非智，不是空中去」二句）要去即去，要住即住（二「即」字，黃皆作「如是」）。身被（《燈錄》作「披」）一破[衲]（納）（從《燈錄》改），脚著孃生袴。多言復多語，由來反相悮（黃作「誤」）。若欲度衆生，無過且自度。莫謾求真佛，真佛不可見。妙性及靈臺，何曾受[薰]（勳）（從《燈錄》改）煉（黃作「鍊」）。心是無事心，面是孃生面。劫石可移動（黃作「動搖」），箇中難（《燈錄》作「無」）改變。無事本無事（黃無以上三字），何須讀文字？削除人我本，冥合箇中意。種種勞筋骨，不如林間（《燈錄》作「下」）睡兀兀。舉頭見日高（黃作「出」），乞飯從頭餧（《燈錄》、黃作「𢫫」）。將功用功，展轉冥朦。取則（《燈錄》作「即」）不得，不取自通。吾有一言，絕慮[忘]（志）（從黃書本改，《燈錄》作「亡」）緣。巧說不得，只用心傳。更有一語，無過直與。細如（黃作「極」）毫（《燈錄》作「豪」）末，[大]（本）（從《燈錄》改）無方所，本自圓成，不勞機杼。世事悠悠，不如山丘。青松蔽日，碧澗長（黃作「常秋」）。臥藤蘿下，塊石枕頭。山雲當幕（《總勝》作「賞慕」），夜月爲鉤（《燈錄》、《總勝》、《沅湘》二句均在「臥藤」二句前）。不朝天子，豈羨王侯。生死（《總勝》二字至乙）無慮，更須（《燈錄》等均作「復」）何憂？水月無形，我常只（《總勝》作「自」）寧。萬法皆爾，本自無生（《總勝》作「不死不生」）。兀然無事坐（《總勝》作「箇事」），春來草自青。（見《祖堂集》卷三，以《四部叢刊三編》影宋本《景德傳燈錄》卷三十、《宛委別藏》本《南嶽總勝集》卷下、《沅湘耆舊集》卷十引《林間錄》及《王梵志詩輯校》卷六據石刻拓本錄黃庭堅書此詩對校。）（按：《全唐詩續補遺》卷二據清高士奇《江村消夏錄》卷二《黃庭堅書梵志詩卷》收此詩歸王梵志，分作十一首，實誤。《江村消夏錄》收該卷後有庭堅自跋，並未以爲梵志詩。以此詩歸梵志，始於卷末董其昌跋。今唐宋多種典籍皆作懶殘作，其昌逞臆之說，應予否定。）。
鄭轅 
。
遊枋口（幷序） 蒙泉 鄭轅 
丹洞吐細泉，宛轉蒼苔里。凝碧時含光，流洩復如此。誰知山下泉，來洗幽人耳。
遊枋口（幷序） 薜荔壁 鄭轅 
薜荔生空山，幽姿媚苔壁。根封石燕泥，花似乳竇滴。靈均沒已久，榮落誰人惜。
遊枋口（幷序） 石筍高 鄭轅 
竦榦青山下，卓立白雲際。濯似春筠莖，奇如夏峰勢。賞者空往來，亭亭幾千里。（見乾隆二十四年刊蕭應植纂《濟源縣志》卷十六）（〖1〗《縣志》跋云：「鄭轅以下三人，《舊志》列於明時，今改正。《全唐詩》旁搜博採，有鄭轅，餘無考。」〖2〗清孫星衍《寰宇訪碑錄》卷四著錄河南濟源唐代石刻有「監察御史鄭轅詩，正書，無年月。」）。
崔全素 
。
與鄭轅薛晏遊枋口同賦三韻詩（題擬） 蒙泉 崔全素 
溪轉聞鳴泉，林疎渲蒼蘚。䔩潔來潺湲，凝光散清淺。未知適所從，空山漫流衍。
與鄭轅薛晏遊枋口同賦三韻詩（題擬） 薜荔壁 崔全素 
芳姿抱青巒，根蔓殊衆品。水淨隱簾珠，雲開露屏錦。瀝瀝巖風來，幽香洩清澟。
與鄭轅薛晏遊枋口同賦三韻詩（題擬） 石筍高 崔全素 
石筍生孤標，屹立青冥直。根橫曉浪痕，籜卷春雲色。稜稜長鈞鋒，應使山魅惕。（同前）（按：三詩原收鄭轅詩後，題作「同賦」，今重爲擬題。）。
與鄭轅崔全素遊枋口同賦三韻詩（題擬） 蒙泉 薛晏 
嘖蘇出深竇，欣然傍欹壁。清潄疎林澄，光淨寒石白。一勞意渴甚，挽翫此水碧。
與鄭轅崔全素遊枋口同賦三韻詩（題擬） 薜荔壁 薛晏 
誰種薜荔花？盤根上幽石。玲瓏珠綴曉，香靄岑嵐夕。却誤貪寢人，遺衣挂苔壁。
與鄭轅崔全素遊枋口同賦三韻詩（題擬） 石筍高 薛晏 
峭筍倚溪壖，雄標屹霞境。雲披看卷籜，波靜見垂影。頓翼已棲林，殘陽方在頂。（同前）（按：三詩原收鄭轅、崔全素詩後，題作「同賦」，今重爲擬題。）。
偈 應真 
湘之南，潭之北，中有黃金充一國。無影樹下合同船，琉璃殿上無知識。（見《景德傳燈錄》卷六，、《五燈會元》卷二、《佛祖歷代通載》卷十四、《釋氏稽古略》卷三、《江西詩徵》卷八七、日本《大燈國師語錄》卷下）。
題琅琊山寺道標道揖二上人東峰禪室時助成此□□築斯地 李幼卿 
佛寺秋山裏，僧堂絕頂邊。同依妙樂土，別占淨居天。轉壁千林合，歸房一逕穿。豁心羣壑盡，駭目半空懸。錫杖棲雲濕，繩床挂月圓。經行躡霞雨，跬步隔嵐煙。地勝情非繫，言忘意可傳。憑虛堪喻道，封境自安禪。每貯歸休巔，多慙愛深偏。助君成此地，一到一留連。（安徽人民出版社出版《瑯琊山石刻選》載拓片。此詩承周勳初先生錄示。）。
偈 無住 
婦是沒耳伽，男女蘭單杻。爾是沒價奴，至老不得走。（《歷代法寶記》）。
茶偈 無住 
幽谷生靈草，堪爲入道媒。樵人採其葉，美味入流杯。靜虛澄虛識，明心照會臺。不勞人氣力，直聳法門開。（同前）。
故功德使涼國公李將軍挽歌詞二首 一 趙遷 
業盛唐堯際，功成文子軍。累承三帝寵，六比五臣勳。畫角悲寒吹，愁笳咽曉雲。聖朝忠義骨，今日委荒墳。
故功德使涼國公李將軍挽歌詞二首 二 趙遷 
大樹悲風起，將軍去不迴。撫棺心益痛，臨穴淚難裁。曉月繁霜草，幽泉掩夜臺。更聞歌伴哭，觸物盡成哀。（見《大正新修大藏經》第五十二冊釋圓照集《代宗朝贈司空大辨正廣智三藏和上〖即不空〗表制集》卷五）（按：二詩題下署「前左領軍衛兵曹參軍翰林待詔趙遷」。同書卷六有同人大曆十一年《賀平李靈曜表》。同人撰《不空行狀》見《大正新修大藏經》卷四十九冊。）。
揚州崔行軍水亭泛舟望月醼集賦詩（幷序） 獨孤及 
明月借秋興，流光在此池。山公顧我厚，酩酊稱未疲。勿謂嘉會易，但憂離別隨。飽君醉中德，敢使松心移。（見《四部叢刊初編》影清趙懷玉刊本《毘陵集》卷十六）。
登姑蘇臺賦附歌 任公叔 
中心不必兮子胥何爲？懷直道而驟諫，遭重昏之見危。將漁父以抗迹，且垂釣於江湄。（見《文苑英華》卷五二《登姑蘇臺賦》附）。
句 張謂 
家無阿堵物，門有寧馨兒。（見宋莊季裕《雞肋編》卷下、高似孫《緯略》卷一）。
句 崔峒 
石梯青嶂下，茅屋白雲間。（見明刻本《錦繡萬花谷》卷二十五「隱逸」門）。
句 一 吳筠 
家住青山下，時向青山上。（見宋談鑰《嘉泰吳興志》卷四「青山」條）。
句 二 吳筠 
垂花臨碧澗，清翠依丹巘。（《全芳備祖後集》卷七《棗》）。
消暑樓詩 崔載華 
卷簾對斜橋。（見《嘉泰吳興志》卷十九「霅溪支港」條）。
望歸舟 張繼 
暮春（《適園叢書》本《後村詩話》作「莫莫」）望歸客，依依江上船。潮落猶有信，去楫未知旋。（見《後邨先生大全集》卷一七七《詩話續集》引李康成《玉臺後集》）。
代書索鏡 張繼 
情親留故鏡，賤子感遺簪。漢月經時掩，胡[塵與]歲深。珠還仍向浦，鵲遶會歸林。早晚清光至，窺予白髮親。（影印本《詩淵》第二冊第一五三二頁，所缺二字據《詩式》卷四補）。
剡縣法臺寺灌頂壇詩 張繼 
九燈傳像法，七夜會龍華。月靜金田廣，幡搖銀漢斜。香壇分地位，寶印辨根牙。試問因緣者，清溪無數沙。（《剡錄》卷八）。
送客 張繼 
頻年獨對鴛鴦綺，計日雙飛鸚鵡洲。（見宋王象之《輿地紀勝》卷六七《鄂州》）。
酬李端得山中道友書見寄之作（題擬） 苗發 
馬融方直校，閱檢復持鉛。素業高風繼，青春壯思全。論文多在夜，宿寺不虛年。自署區中職，同荒郭外田。山鄰三徑絕，野意八行傳。煮玉矜新法，留符識舊仙。涵苔溪溜淺，搖浪竹橋懸。複洞潛棲燕，疏楊半翳蟬。詠歌雖有和，雲錦獨成妍。應以馮唐老，相譏示此篇。（見江標影宋書棚本《李端詩集》卷三）（按：《全唐詩》卷二八六以此詩爲李端詩，題作「酬前駕部員外郎苗發」，實誤。檢影宋書棚本此詩附於李端《得山中道友書寄苗錢二員外》後，題作「酬前」，下署「駕部員外郎苗發」，殆爲苗發酬答李端見寄之作而附入李端集者。後代輾轉刻印，誤將苗發職銜與詩題相連，遂誤成端詩。類似情況，在唐人原集中甚常見，如竇叔向詩誤歸已經繼之類，岑仲勉、李嘉言二先生已指出。苗發與張芬詩誤歸李端，亦屬同類型錯誤。）。
垂白之老擊壤歌（題擬） 李子卿 
功成作樂兮帝力則那，樂正崇德兮雅頌則多，雲門之典兮大呂之歌，金石節奏兮絲竹駢羅，天地已正兮神人以和，兩堦舞羽兮三邊止戈，擊壤鼓腹兮不識其他。客有獻成功之頌，九重深兮其若何！（見《文苑英華》卷七四《功成作樂賦》附）。
授衣歌（題擬） 李子卿 
天之高兮無不覆，君之大兮無不祐。生人殖物，既庶且富。爾在（原注：「疑」）于時，爾茅于晝。霜始降兮女工就，歲時窮兮寒衣授。（見同書卷一一三《府試授衣賦》附）。
投龍洞 玄覽 
水溜空沿石，雲扃不見人。川源世上異，日月洞中春。（見《輿地紀勝》卷二《臨安府·名勝》）。
題戴徵君幽居 王綬 
高臥雲煙外，幽居靜者心。門庭新種竹，桃李舊成林。窗戶泉聲入，池塘柳色深。松花多醴酒，終日會知音。（日本藏唐抄本《新撰類林抄》卷四）（按：《李端詩集》卷中有《送戴徵士還山》，戴徵士、戴徵君當爲同一人，因知王綬與李端同時。《新撰類林抄》收詩以開元、大曆間作者爲主。）。
五言登郡北佛龕一首 李嘉祐 
石壁江城後，籃輿晚蹔登。古龕千塔佛，秋樹一山僧。清磬和虛籟，香泉吐暗藤。願將身灑掃，求官復作能。
七言謁倍城縣南香積寺老師一首 李嘉祐 
竹林青青山寺幽，老僧禪坐對江流。長眉（塵）亷襜寂不語，能令過客小低頭。黃昏鐘竟香煙起，行舟去去心何已。回看石壁蓮花宮，紗燈一點蒙籠裏。
七言登北山寺西閣樓馮禪師茶酌贈崔少府一首 李嘉祐 
開[士]（土）相逢暮飲茶，高樓並坐望三巴。碧嶂不知何劫石，清江流盡幾恒沙。鑪煙處處香慈竹，溪雨朝朝潤覺花。道勝自然長法喜，應令遷客小溈華。（均見日本藏唐抄本《唐詩卷》）（按：《咸淳毘陵志》卷二十二收嘉祐《寄毘陵徹公》詩，《全唐詩》卷五七三收作賈島詩，孰作尚難確定，姑附識於此，以俟考詳。）。
題杜舍人林亭 錢起 
來訪龍樓客，時逢酒甕新。花齊雲入幕，苔徑竹迎人。鵲喜嬌遲日，鶯啼惜暮春。不須耽小隱，南院在平津。（見元駱天驤《類編長安志》卷九勝遊類樊川范公五居條引，據《中國古都研究》收黃永年先生《述〈類編長安志〉》一文轉引。）。
宿雲門寺 錢起 
山寺宜靜夜，禪房開竹扉。支公方晤語，孤月復清暉。一磬響丹壑，千燈明翠微。平生厭浮世，茲夕更忘歸。（見《會稽掇英總集》卷六）。
芝草（題擬） 錢起 
豈如玉殿生三秀，詎有銅池出五雲。陌上堯樽傾北斗，樓前舜樂動南薰。（《全芳備祖後集》卷十一《芝草》。此四句爲「七言律詩散聯」）。
芭蕉（題擬） 錢起 
幸有青絲用，寧將衆草同。心虛含夕露，葉大怯秋風。細響安禪後，濃陰坐夏中。由來何所喻，持以問支公。（見前書卷十三《芭蕉》）。
送友人入蜀 錢起 
遠路接天末，怪君與我違。客程千嶂裏，鳥道片雲飛。樹色連青漢，泉聲出翠微。錦城花月下，才子定忘歸。（見《全蜀藝文志》卷二十）。
送歸客 錢起 
京口三秋衰葉落，潯陽千里暮潮生。（《千載佳句》卷下《別離部·行旅》）。
贈錢起（題擬） 楊員外 
黃卷讀來今已老，白頭受屈不曾言。（見《錢考功集》卷八《酬考功楊員外見贈佳句》自注引）（按：《郎官石柱題名》考功員外郎一欄殘泐過甚，存名僅五十二人，無楊姓者。勞《考》卷十復自羣書採摭補遺，有楊於陵貞元八年後曾任此職，其時已較後。頗此人即與錢起有過往之楊綰，然兩《唐書》本傳皆不云其任考外事。姑存疑以俟考詳。）。
遊荆溪 嚴維 
銅官之山溪水南，周處廟前多夕嵐。看捲雲帆歌白苧，勸嘗春酒破黃柑。長林獨往誰能覓，幽事相關性所耽。若欲避喧那畏虎，尚從地主結松龕。（見嘉慶二年刊寧楷等纂《宜興縣志》卷十）。
劍詩 嚴維 
舞揮秦日月，爲整漢山河。（見《吟窗雜錄》卷十四正字王玄《詩中旨格》）。
句 嚴維 
觀身岸額離根草，論命江頭不繫舟。（見《日本古典文學大系》七三冊藤原公任《和漢朗詠集》卷下《無常》）（〖1〗川口久雄校注《和漢朗詠集》云：「底本注作者爲『羅維』，柿村氏以爲『羅維當係嚴維之誤』。」其說是。《全唐詩》卷七七○收羅維《水精環》，即爲嚴維之誤。）。
贈王叔雅兄弟（題擬） 嚴維 
萬里天連水，孤舟弟與兄。（見《古刻叢抄》收唐許志雍撰《唐故江南西道觀察判官監察御史裏行太原王公墓誌銘》引）。
頌鮮于叔明（題擬） 嚴氏 
三院四人簪白筆，一門三鎮擁朱幡。（見《輿地紀勝》卷一五四《潼川軍》引《潼川舊記》引《鮮于叔明神道碑》載）（按：《舊唐書》卷一二二《李叔明傳》謂「大曆末，有閬州嚴氏子上疏」云云，因知此二句詩作者，爲大曆末人。）。
珮賦附歌 胡運 
佩玉蘂兮德音發，中規矩兮聲不歇。馳畋獵兮思敬慎，壽考不亡兮長歲月。端法服兮臨魏闕，羣后覲兮萬方謁。（見《文苑英華》卷一一一）。
崔生 
。
思紅綃妓詩（題擬） 崔生 
誤到蓬山頂上遊，明璫玉女動星眸。朱扉半掩深宮月，應照璚芝雪豔愁。（見《太平廣記》卷一九四引《傳奇》）。
同李使君渭遊等慈寺（題擬） 崔公輔 
淮陽清靜理，永嘉山水心。（見《輿地紀勝》卷一五七《資州》）（〖1〗《輿地紀勝》云：「李渭爲本州刺史，有詩刻留等慈寺。時與前進士崔公輔同遊，崔有詩略曰：『淮陽清靜理，永嘉山水心。』」二句爲公輔頌渭之作。《全唐詩續補遺》卷十九據《蜀中名勝記》收作李渭詩，誤。又《杜少陵集》卷十五有《贈崔十三評事公輔》）。